## Uredba o načinu provedbe javnog natječaja i uvjetima za članove nadzornih, odnosno upravnih odbora trgovačkih društava u kojima Republika Hrvatska ima dionice ili udjele

### NN 95/2010 (4.8.2010.), Uredba o načinu provedbe javnog natječaja i uvjetima za članove nadzornih, odnosno upravnih odbora trgovačkih društava u kojima Republika Hrvatska ima dionice ili udjele

VLADA REPUBLIKE HRVATSKE

2637

Na temelju članka 11.a Zakona o sprječavanju sukoba interesa u obnašanju javnih dužnosti (»Narodne novine«, br. 163/2003, 94/2004, 48/2005, 141/2006, 60/2008, 38/2009 i 92/2010), Vlada Republike Hrvatske je na sjednici održanoj 4. kolovoza 2010. godine donijela

UREDBU

O NAČINU PROVEDBE JAVNOG NATJEČAJA I UVJETIMA ZA ČLANOVE NADZORNIH, ODNOSNO UPRAVNIH ODBORA TRGOVAČKIH DRUŠTAVA U KOJIMA REPUBLIKA HRVATSKA IMA DIONICE ILI UDJELE

Članak 1.

Ovom Uredbom određuje se način provedbe javnog natječaja i uvjeti za članove nadzornih, odnosno upravnih odbora trgovačkih društava u kojima Republika Hrvatska ima dionice ili udjele (u daljnjem tekstu: društva).

Članak 2.

Za člana nadzornog, odnosno upravnog odbora društva predložit će se Vladi Republike Hrvatske (u daljnjem tekstu: Vlada) osoba koja, osim uvjeta propisanih Zakonom o trgovačkim društvima, ispunjava sljedeće uvjete:

1. da ima završen stručni studij ili preddiplomski sveučilišni studij ili završen preddiplomski i diplomski sveučilišni studij ili integrirani preddiplomski i diplomski sveučilišni studij,

2. da ima najmanje pet godina radnog iskustva na odgovarajućim poslovima u struci,

3. da kao član trgovačkog društva, izvršni direktor, član uprave ili član nadzornog, odnosno upravnog odbora nije pravomoćno presuđen na naknadu štete društvu ili njegovim vjerovnicima,

4. da se kao fizička osoba ne bavi poslovima iz predmeta poslovanja društva, odnosno da se tim poslovima ne bavi pravna osoba čiji je on član, izvršni direktor, član uprave ili član nadzornog, odnosno upravnog odbora,

5. da članstvom u nadzornom, odnosno upravnom odboru društva ne bi došao u sukob interesa,

6. da ispunjava druge uvjete iz raspisanog javnog natječaja koji ovise o specifičnoj prirodi pojedinog društva.

Članak 3.

Osobe koje se javljaju na javni natječaj uz prijavu dostavljaju životopis i potrebne dokaze o ispunjavanju uvjeta iz članka 2. ove Uredbe.

Osoba iz stavka 1. ovog članka o nepostojanju okolnosti iz članka 239. stavka 2. Zakona o trgovačkim društvima i članka 2. točke 3. do 5. ove Uredbe daje izjavu pod kaznenom i materijalnom odgovornošću, s ovjerenim potpisom kod javnog bilježnika ili nadležnog tijela, koja u trenutku raspisivanja javnog natječaja ne smije biti starija od 15 dana.

Članak 4.

Javni natječaj provodi nadležno ministarstvo (u daljnjem tekstu: ministarstvo) temeljem zaključka Vlade.

Tekst javnog natječaja s podacima o uvjetima koje kandidati moraju ispunjavati, rokovima za podnošenje prijave i popisom dokumentacije koju je potrebno dostaviti uz prijavu objavljuje se na internetskoj stranici ministarstva i u »Narodnim novinama«, službenom listu Republike Hrvatske.

Ministarstvo je dužno provesti javni natječaj u roku od 45 dana od dana zaprimanja zaključka Vlade iz stavka 1. ovog članka.

Članak 5.

Nadležni ministar (u daljnjem tekstu: ministar) imenuje povjerenstvo koje utvrđuje listu kandidata koji ispunjavaju uvjete natječaja i poziva ih na razgovor (intervju).

Razgovor (intervju) provodi ministar, odnosno osobe koje on za to ovlasti.

Na temelju rezultata provedenog postupka ministar predlaže Vladi kandidate za članove nadzornih, odnosno upravnih odbora društava.

Članak 6.

Ova Uredba stupa na snagu danom objave u »Narodnim novinama«.

Klasa: 305-01/10-01/01
Urbroj: 5030109-10-1
Zagreb, 4. kolovoza 2010.

Predsjednica
Jadranka Kosor, dipl. iur., v. r.

Uredba na temelju zakonske ovlasti, NN 95/2010-2637